Woord-Skatte Gemyn op Tsumeb: October 2014
geplaas deur Johannes de Koning om 07:38 5 opmerkings:
geplaas deur Johannes de Koning om 10:21 4 opmerkings:
geplaas deur Johannes de Koning om 07:23 10 opmerkings:
geplaas deur Johannes de Koning om 13:57 10 opmerkings:
Vrydag, 10 Oktober 2014
- die veelvoudige heerlikheid van God word gesien in Hom wat die sewe seëls kan breek.
Baie mense het net 'n enkelvoudige heerlikheid (hulle het net een sterk punt) : Iemand is miskien magtig en sterk, of dalk sagmoedig en vriendelik, maar nie beide nie. Miskien slim, maar nie juis liefdevol nie... Jesus as beeld van God, die Een wat God vir ons kom wys, het 'n komplekse veelvuldige heerlikheid. Hy is 'n LEEU maar terselfdertyd 'n LAM. Hierdie heerlikheid is die heerlikheid van God!
'n Leeu word bewonder vir sy vreesaanjaende krag en koninklike voorkoms.
'n Lam word weer bewonder vir sy sagmoedigheid. Diensbaar gewillig om ons van wol en vleis te voorsien.
Maar nog meer bewonderenswaardig sou 'n kombinasie wees van hierdie twee. 'n Sterk leeu met die sagte nederige gesindheid van 'n lam en 'n lam met die krag van 'n leeu. Christus se Goddelike heerlikheid is iets soortgelyks.
Ons beskou eienskappe soos dapper, sterk, koninklik... dikwels as teenoorgestelde van sagmoedig, vriendelik, liefdevol. Jy is of die een of die ander... God se koninklike mag soos geopenbaar deur Jesus gaan egter hand aan hand met sy sagmoedigheid. Jesus is magtig én nederig! Hy het met sy kragtige wysheid die vloer gevryf met die hoogmoedige skrifgeleerdes, maar Hy was eenvoudig en nederig genoeg om deur kinders bemin te word. Met net een magswoord kon Hy 'n woeste storm stilmaak, maar Hy wou nie die Samaritane met vuur tref of Homself van die kruis bevry nie. Hy jaag skelms met 'n sweep by 'n tempel uit, maar skenk liefdevolle aandag aan bedelaars en blindes!
Die heerlikheid van God soos ons dit sien in Christus is nie iets enkelvoudig nie. Dis 'n samevoeging binne in een persoon van uiterste diverse kwaliteite.* Ons sien dit baie duidelik in Openbaring 5:1-6. Die dringende vraag is hier : Wie is almagtig genoeg om die geskiedenis te ontsluit en die heelal tot 'n sinvolle einddoel te lei? Die antwoord kry ons in vers 5 : "Kyk, die Leeu uit die stam van Juda, die Afstammeling van Dawid, het die oorwinning behaal en kan die boek met die sewe seels oopmaak." Hier is die triomfantelike Leeu Christus gereed om die boekrol van die geskiedenis te ontsluit, die geheimenisse van God se raadsplanne tot volvoering te bring
Maar wat lees ons net in die volgende vers? "Toe het ek.... 'n Lam sien staan, die Een wat geslag was. Hy het sewe horings en sewe oë gehad..." (Vers 6)
Dramaties! Johannes hoor : "LEEU",
maar sien : "LAM!"
Dus die magtige Leeu is ook terselfdertyd 'n Lam, 'n dier wat swak en skadeloos is, 'n maklike prooi, wat kaalgeskeer word sodat ons klere kan hê en geslag word vir voedsel. Christus is 'n leeu met die eienskappe van 'n lam.
Die Leeu van Juda het juis die oorwinning behaal omdat Hy gewillig was om die nederige hulpelose rol van 'n Lam te vervul. Hy het op Palmsondag Jerusalem triomfantelik binnegekom soos 'n koning onderweg na 'n troon, en Hy het op Goeie Vrydag die stad verlaat soos 'n lam na die slagplek. Hy het die rowers uit die tempel verdryf soos 'n leeu wat sy prooi verskeur. Maar aan die einde van daardie selfde week, het Hy sy edele nek gebuig voor die "offermes", en die Leeu van Juda word geslag as 'n 'n plaasvervanger Lam op die altaar van die kruis.
Lam! Ja, maar watter soort Lam? Openbaring 5:6 sê : "Toe het ek...... 'n Lam sien staan, die Een wat geslag was. Hy het sewe horings en sewe oë gehad." Twee sake is opvallend en vra ons aandag. Eerstens, die Lam staan. Hy lê nie meer swak en bebloed op die grond nie. Ja, Hy is eens op 'n tyd geslag. Maar nou staan Hy, staan Hy in die binnekring by die troon. Tweedens, die Lam het sewe horings. 'n Horing is deurgaan sin die boek Openbaring 'n simbool van krag en sterkte. (12:3; 13:1; 17:3,12) Dit was reeds al in die Ou Testament so.** Verder dui die getal sewe op volheid. Dus, hierdie is nie 'n gewone lam nie! Hy is lewend uit die dood, en Hy is volkome magtig in sy soewereine sewevoudige krag. Hy is voorwaar, 'n Lam, met die eienskappe van 'n Leeu!
In Openbaring 6:16 sien ons hoe die Leeu eienskappe van die Lam ontvou, wanneer mense tot die berge en klippe uitroep : "Val op ons en bedek ons vir die oë van Hom wat op die troon, en vir die toorn van die Lam." Moenie die Lam onderskat nie! Moenie kanse vat met Jesus omdat Hy sagmoedig en nederig is nie! En in Openbaring 17:14 lees ons : "Hulle sal teen die Lam oorlog voer, maar die Lam....sal hulle oorwin omdat Hy die Here van die heersers en die Koning van die konings is."
So is Christus dan die Lam soos 'n Leeu en die Leeu soos 'n Lam. Dit is sy heerlikheid : "bewonderenswaardige samevoeging van diverse heerlike eienskappe" Sy heerlikheid is die heerlikheid van die ewige lewende God! Eens op 'n tyd is die Leeu wat soos 'n Lam is, verdruk en beproef. Hy is na die slagpale gelei. Soos 'n skaap wat stom is voor sy skeerders, het Hy nie sy mond oopgemaak nie. (Jesaja 53:7). Maar op die laaste dag sal dit 'n totaal ander storie wees. Dan sal die Leeu nie meer soos 'n Lam optree nie, maar die Lam soos 'n Leeu. Met selfversekerde heersersmag sal Hy sy plek inneem aan die kant van die poel van vuur, waar sy hardkoppige vyande sal straf! (Open 14:10-11) Hierdie Verlosser wat almagtig is, maar ook sagmoedig, is presies wat ons nodig het! HY is heerlik en aanbiddingswaardig! Kom na Hom, Hy nooi jou! (Matteus 11:28)
*John Piper. Ek maak vryelik gebruik van sy boekie, SEEING AND SAVORING JESUS CHRIST
**Deuteronomium 33:17; Psalm 18:2, 112:9
geplaas deur Johannes de Koning om 06:56 Geen opmerkings nie:
Sleutelwoorde: Attribute van God, Jesus - Lam, Jesus - Leeu, Komplekse heerlikheid van God, LEEU ÉN LAM, Sewe seëls
- is ook ons troos in die aangesig van die dood.
Dalk is die boodskap van Psalm 23 so oorbekend dat ons dit nie meer raakhoor nie. Miskien kan jy dit opsê, maar die kosbare waarhede hierin het nog nooit joune geword nie. Ek wil jou uitdaag op hierdie hartseer dag, spesifiek ook julle wat baie smart beleef, jy wat baie vrae of twyfel het – kies vir die waarheid van hierdie Psalm in jou eie lewe! Die woord kom immers na ons, ons wat lewe, ons wat nog 'n kans het, wat nog kan hoor...
geplaas deur Johannes de Koning om 15:36 Geen opmerkings nie:
Sleutelwoorde: Begrafnispreke, Donker tye, Dood, Doodskaduwee, Geen gebrek, Niks kortkom, Psalm 23, Roudiens, Troosdiens, Woorde by begrafnis
- die dilemma van die dikbek siniese Christen : "Hoekom behandel die Here my dan so onregverdig?"
"Dis 'unfair!' Kyk hoe hard werk ek vir die Here, maar Hy gee nie vir my plaas reën nie! Kyk hoe hard probeer ek om heilig te leef, maar dan sukkel ek so met my onhebbelike kinders. Ek doen my beste vir die kerk, en dan breek my kar, juis op pad na die wyks of selbyeenkoms... Dis juis dan nou my vrou wat met 'n ongeneeslike kwaal gediagnoseer is. Kyk, daardie broer van my is 'n sukkelende Christen, maar die Here gebruik en seën hom uit sy sokkies! Sien die Here dan nie raak wat ek vir Hom doen nie, maar kyk net daardie ou, hoe goed gaan dit met hom...en kyk na my... Nou is die Here darem onbillik. "
Vergelykings met ander Christene en 'n gevolglike gevoel van verontregting, is 'n algemene rede vir 'n vaal en ongelukkige Christenskap. Die oorsaak hiervan lê baie diep. Jesus hanteer hierdie saak in die gelykenis van die werkers in die wingerd. Lees Matteus 20:1-16 (dis belangrik om die Bybel voor jou oop te hê)
Hier gaan darem nou 'n vreeslike onreg aan (immers so wil dit voorkom)- iemand wat net een uur gewerk het kry dieselfde loon as iemand wat die hele dag gesweet het. Die swoegers en die laatkommers word op gelyke voet behandel. Presies dieselfde loon vir die wat nat gesweet en uitgeput is as vir diegene wat skaars opgewarm het. Dit kan mos nie? Is dit nie 'n onregverdige arbeidspraktyk nie? Jesus wil tog nie vir ons leer om ons arbeiders onregverdig te behandel nie of hoe? Wat wil Hy dan sê?
Party mense maak dalk 'n gevaarlike afleiding uit hierdie gelykenis. Hulle redeneer : "Kyk ek kan maar wag tot op die laaste voor ek tot bekering kom, ek kan maar uitstel...." Nee, dis baie duidelik Jesus sal nie so iets leer nie. Ja, dis wel so dat party mense eers op hulle sterfbed tot bekering kom... ons weet almal van die misdadiger aan die kruis. Maar die Bybel waarsku ons teen uitstel. J. C. Ryle het dit so gestel : "Few are saved on their deathbeds - one thief on the cross was saved that none should despair, but only one that none should presume"
Hierdie gelykenis het hoegenaamd niks met uitgestelde bekering te make nie.
Maar wat wil Jesus dan nou wel leer deur hierdie gelykenis?
Die konteks gee vir ons 'n belangrike leidraad. In die voorafgaande hoofstuk lees ons van die Rykjongman. Soos ons weet was hierdie man begerig om die ewige lewe te hê, maar nie bereid om afstand te doen van sy rykdom om Jesus te kan volg nie.....Dit het Jesus laat opmerk dat dit moeilik is vir 'n ryk man om in die Koninkryk in te gaan. In reaksie op dit alles reageer toe Petrus so : "Kyk, ons het alles verlaat en U gevolg. Wat sal ons daarvoor kry?" (Matt 19:27). Dis asof hy wil sê : "Kyk Here, ons is darem nie soos hierdie ryk man nie, kyk ons het darem alles prysgegee om U te volg. Ons is darem beter, ons is darem oulik, ons verdien darem seker ietsie spesiaals of hoe? Sien u dit darem raak, Here?" Jesus antwoord Petrus dan en inderdaad sê hy vir die dissipels wat hulle sal kry. "En elkeen wat ter wille van my Naam afgesien het van huise of broers of susters of vader of moeder of kinders of grond, sal honderd maal soveel ontvang en die ewige lewe as erfenis kry." (Vers 29!) Ja, inderdaad dit wat die Ryk jongman gesoek het (die ewige lewe vgl. 19:16) sal hierdie dissipels wat alles prysgee vir hulle geloof , ontvang.
PASOP VIR : "EK IS MOS DAREM SPESIAAL OF HOE?"
Maar Jesus het nog nie klaar gereageer nie. Hy het 'n vals nooit, 'n onsuiwer klankie in Petrus se denkwyse opgetel. Petrus verraai onkunde oor 'n belangrike Koninkryksbeginsel. Daar het 'n stukkie selfgeregtigheid, self staatmaak op eie opoffering in Petrus se woorde deurgeskemer en daarom maak Jesus hierdie eienaardige opmerking in vers 30. "Maar baie wat eerste is sal laaste wees, en wat laaste is eerste." Dis baie duidelik die dissipels wat alles opgeoffer het om Jesus te volg, is "eerstes"; die Ryk jongman bly agter, hy word 'n "laaste" op die pad van die Koninkryk. Dis 'n duidelike waarskuwing aan Jesus se dissipels om nie op hulle eie volgelingskap te vertrou en staat te maak nie. Hulle moet besef die ingaan in die ewige lewe hang uitsluitlik af van God en sy genade, die God by wie alle dinge moontlik is! So hierdie gelykenis is 'n rugsteun en onderbou van Jesus se uitspraak in vers 30. (Die hele tema van "laastes en eerstes" is ingeweef in die verhaal self - 8b, 10, 12, 14 en in 16 kry ons 'n basiese herhaling van 19:30) eintlike 'n stukkie kommentaar van Jesus op Petrus se stelling wat daarop neerkom dat hy dink dat hulle wat Jesus volg darem bietjie spesiaal is. Dit laat ons nou al raaksien waarop die gelykenis afstuur : in die Koninkryk behoort niemand te dink hulle is spesiaal nie, behoort niemand aanspraak te maak op regte nie, want alles is genade!
MOENIE DIE BASIESE BEGINSEL VAN GENADE VERGEET NIE!
Dis duidelik die eerstes, die wat Jesus volg, met ander woorde, die dissipels word hier aangespreek. Die klem in die gelykenis val nie op die laatkommers nie, maar juis op die wat van die begin af gewerk het, die eerstes. Hulle was ongelukkig omdat hulle dieselfde betaling as die laatkommers gekry het. So in hierdie gelykenis word die eerstes uitgesonder vir kritiek en word hulle aangespreek oor hulle ontevredenheid.
Opvallend as mens na die verhaal self kyk, is dat die loonuitbetaling by die laastes begin. So bewerk die werkgewer doelbewus dat die ouens wat heeldag gewerk het, getuie kan wees van sy goedheid teenoor die laatkommers. In hierdie gebeure staan die ruimhartigheid van die Eienaar voorop. Dis duidelik dat dit nie vir die Eienaar oor werkprestasie gaan nie, maar die deurslaggewende vir hom is sy begeerte om vir al die arbeiders 'n lewensonderhoud te voorsien! Ja, selfs die persoon wat maar net die laaste ou uurtjie gewerk het, ontvang 'n volle dagloon. En hier kom die probleem vir die eerstes in. Hulle neem aanstoot oor hierdie ruimhartigheid. In hulle denke is daar geen ruimte vir hierdie ekstra ontferming van die Eienaar nie.
Hierdie manier van dink by die eerstes is 'n gevaarlike slaggat waarin ons ook maklik kan trap. Kom ons trek hierdie denkwyse van die eerstes bietjie in praktiese terme deur na ons. Wat het verkeerd geloop in hulle denke, hoe het dit gekom dat hulle begin kla het en ontevrede was, wat het hulle nie reg verstaan nie wat tot hierdie ongelukkigheid aanleiding gegee het?
~ Hulle begin te veel bewus raak van wat en hoeveel hulle doen. "Die mense wat eerste gehuur is, het gedink hulle sou meer kry, maar toe hulle aan die beurt kom, kry hulle ook elkeen die gewone dagloon." (Vers 10) Hulle het begin sommetjies maak oor hulle werk vir die eienaar. Begin onderlangs boekhou. Begin vergelykings maak: Kyk hoe hard werk ons, hoe lank werk ons.....ons verdien meer. Hulle vergeet die beginsel wat in 1 Korintiërs 4:7 onderstreep word : "Wat maak jou so belangrik en wat besit jy wat jy nie ontvang het nie"
~ Hulle begin kla. "Hulle vat toe die geld maar begin by die eienaar kla " (Vers 11) Kla is maar net die uiterlike verskynsel van iets wat lankal in die hart broei. Boekhou lei tot vergelyking, wat weer lei tot ontevredenheid, wat lei tot selfbejammering en uiteindelik openlike murmurering. (Terloops - onvergenoegdheid, die gewoonte om te kla is 'n gruwelike sonde in God se oë - Numeri 11:1-3, 1 Korintiërs 10:10 (OAV) Filippense 2:14!)
~ Hulle begin jaloers raak op die ander werkers en hulle verag. "en sê: 'Hierdie laastes het net een uur gewerk, en nou betaal u hulle dieselfde loon as vir ons wat die hele dag hard gewerk het in die warm son.'" (Vers 12) Hoor die bytende verwyt - "hierdie laastes" Ten onregte! (hulle het niks verkeerd gedoen nie) Jaloesie is 'n kanker in die kerk van die Here. Hoekom word hy gekies, bedank, uitgesonder, geseën of bevorder terwyl ek soveel opgeoffer het?
~ Die ergste fout wat hierdie eerstes gemaak het is hulle gevoel en insinuasie dat die Eienaar onregverdig was. (Luister bietjie, hulle is sommer onbeskof en onbeleef teen Eienaar - die aanspreekvorm Meneer ontbreek - vers 12) Die Eienaar bly beheers en spreek die woordvoerder ordentlik aan, "Vriend". (eintlik kon hulle weggejaag het) "Ek doen niemand onreg aan nie, ek benadeel niemand nie." Die feit is - die Eienaar het presies die regte loon betaal waarvoor hy hulle in diens geneem het, waarop hy en hulle ooreengekom het. Die Eienaar was hoegenaamd nie oneerlik nie, hy het ook nie sy woord gebreek nie. Die eerstes het gekry wat hulle beloof is en die laastes het gekry omdat die Eienaar dit vir hulle wou gee. Hy kan tog met sy besittings doen wat Hy wil! So waarop kom dit neer, wat is regtig die wortel oorsaak van die eerstes se ongelukkigheid (onthou : hulle is mos nie benadeel nie) Hulle is ongelukkig en jaloers omdat die Eienaar goed is! Skokkend , maar dis so! Die Eienaar sien hierdie verkeerde gesindheid raak –" Of is jy afgunstig omdat ek goed is?' (15b) Hoe maklik gebeur dit : God se goedheid en genade vir ander maak my dikbek. Here kyk wat kry Hy, ek offer baie meer op, ek loop die pad al langer, ek is meer toegewyd, ek verdien mos beter behandeling... Baie gevaarlik : Ek skep vir myself 'n wanbeeld van God, ek begin sy goedheid wantrou, my liefde vir God verkoel ...en dit alles omdat ek nie die beginsel van genade verstaan nie, omdat ek nie die wydheid van God se goedheid besef nie! Dis presies wat die profeet Jona oorgekom het toe hy dikbek was omdat God die goddelose stad Nineve nie gestraf het nie!
Die tragiese toestand waarin hierdie eerstes verval het is 'n ernstige waarskuwing vir ons. Juis ons wat opofferings maak, die Here wil dien, toegewyd wil leef kan maklik in hierdie denkpatroon verval...ek verdien darem bietjie beter behandeling, ek is darem spesiaal, ek wil darem bietjie erkenning kry, ek loop die pad mos al lank ek wil darem bietjie resultate en dividende op my geestelike beleggings sien...
Die gelykenis sluit af met dieselfde waarskuwende slotsom as 19:30. "Maar baie wat eerste is, sal laaste wees, en wat laaste is, eerste." Waarom sal party eerstes op die ou end laastes word? Daar is wel diegene wat hulle vroeg laat roep het, vroeg gehoorsaam geword het aan die evangelie, maar hulle word uiteindelik "Laastes" omdat hulle aan andere die genade misgun! Hulle kom in opstand teen God se genade vir ander sondaars en so bevraagteken hulle God se goedheid. (Soos die oudste seun in Lukas 15!)
Miskien is hierdie sondige en onkundige denkwyse reeds deel van jou sisteem. Dit maak dat jy ongelukkig voel, dat jy ongeduldig is met die res van die gemeente en op die ou end versteur dit jou verhouding met God self. Dit maak jou « Christenskap » suur. Dit kan veroorsaak dat jy teen God draai en 'n "laaste" word! Pasop!
Hoe moet mens hierdie sondige denkwyse oorkom?
~ Verander jou gedagte oor die Koninkryk van God. Moenie aan die Koninkryk dink in terme van winste of regte nie. Alles is genade en goedheid. As God se soewereine genade nie in jou lewe ingegryp het nie was jy vandag nog op pad hel toe.
~ Moenie verval in 'n werke vir loon gesindheid nie. Ja, God gee loon, maar dis genadeloon want eintlik is al loon wat ons verdien, die ewige straf. Moenie onderhandel (bargain) met God nie!
~ Moenie vergeet nie - God is soewerein! Hy kan met sy gawes maak wat Hy wil. Moenie God se optrede bevraagteken nie- Hy is altyd regverdig en altyd goed!
~ Moenie begin rekord of boekhou van jou goeie dade of jou heiligheid nie. Al doen jy baie en al vorder jy ver in heiligmaking - dis nog steeds net God se genade wat jou daartoe in staat stel en nie jou eie prestasie of vermoëns nie. Jy het niks om op te roem nie.
~ Moenie ongeduldig raak met swakker gelowiges nie. God stap wel 'n pad met hulle. Onthou jy is net so afhanklik van God se genade soos hulle.
Positief - hoe kan ek hierdie verkeerde gesindheid oorwin? Hoe kry ek die vreugde van Christenskap weer terug?
~ Bely hierdie verkeerde gesindheid – "Here U was my genadig en nou wil ek U voorskryf of kritiseer. Hoe kan ek so blind wees vir U goedheid? Vergewe my bose gedagtes!"
~ Vra jouself af - wat verdien ek regtig? Besef dan : Niks! Alles, ja my hele Christen lewe is alles van begin tot end een groot stuk genade. "Maar deur die genade van God is ek wat ek is. Sy genade aan my was nie tevergeefs nie; inteendeel, ek het harder gewerk as hulle almal; eintlik was dit nie ek nie, maar die genade van God wat by my is." 1 Korintiërs 15:10!
Raak weer opgewonde oor God se genade in jou lewe! So word jou vreugde herstel!
Mag sy kalmte heers in ons lewens!
Erkenning : Martyn-Lloyd Jones se "CHRISTIAN DEPRESSION" en kommentaar van Jakob van Bruggen.
geplaas deur Johannes de Koning om 16:41 1 opmerking:
Sleutelwoorde: Alles net genade, Boekhou van my goeie werke?, Dikbek Christenskap, God - ruimhartigheid, God – onbillik met my?, Herstel jou vreugde, Martyn Lloyd-Jones, Ongelukkige Christen, Pitkos, Swakker gelowiges